奉和希道新句兼簡祖穎漕使
作者：張元幹
朝代：宋

paragraphs: 秋來乏隣酤，近事采塗說。
愁多費陶寫，戶小輒敗闕。
誰能空隱憂，判飲最良策。
兩公俱世豪，風味奪佳節。
手釀甕中春，香浮玉丹色。
相餉走鴟夷，芳辛真妙絕。
共賦醉鄉詩，銷磨閑日月。
頗聞鎖娉婷，迴風舞流雪。
何妨出房櫳，滿引快關膈。
此念想當然，清尊可虛設。
我老留甌閩，感時夢淮浙。
公其招故人，亦記未歸客。